**Forbønn juledag 2014**

**L:** Treenige Gud, Far, Sønn og Hellig ånd, du som åpner deg i evig kjærlighet til verden. Til deg vender vi våre ansikter i bønn og forventning. Du er Ordet som ble menneske og tok bolig iblant oss. La oss få se din herlighet.

**Menighetssvar:** Hør vår bønn, hør vår bønn. La ditt rike komme. La din vilje skje, Gud. Hør vår bønn.

**L:** Du er Ordet. Alt er blitt til ved deg. Du elsker livet og alt det skapte.

**ML:** Vi takker deg, store Gud, for alt liv, alt lys, all skjønnhet og kjærlighet.

Vi ber deg i dag for verdens folk og nasjoner, for alle som er rammet av katastrofer og for dem som lever tett med krigens brutalitet. I dag ber vi særlig for landene i Midt-Østen der du selv kom som lys til verden. La det bli fred.

Vi ber for verdens fattige og tilsidesatte, for mennesker i slum og fornedrelse. Vi ber for alle som sulter og tørster, og for alle som mangler hus og hjem og klær. Lær oss å dele.

Vi ber også for naturen og klimaet på vår klode. La kampen for å ta vare på skaperverket lykkes.

**L:** Jesus, du er full av nåde og sannhet.

**Menighetssvar:** Hør vår bønn, hør vår bønn. La ditt rike komme. La din vilje skje, Gud. Hør vår bønn.

**L:** Du er lyset som skinner i mørket. Og mørket har ikke overvunnet det.

**ML:** Vi takker deg, gode Gud, for landet vi bor i, for alt du har gitt oss å ta vare på og dele.

Vi ber i dag for kong Harald og hans hus, for stortinget og regjeringen og for alle som har tatt på seg lederansvar både nasjonalt og rundt i hele Norge. Gi dem visdom, mot og kraft til å gjøre det som er rett.

Vi ber for fellesskapene der vi hører til, i menighet, familie, vennekrets og nabolag. Vi ber for våre barnehager og skoler, for bedrifter og arbeidsplasser. Hjelp oss å bygge sunne lokalsamfunn der vi tar vare på hverandre fra livets begynnelse til livets slutt.

Vær nær hos alle ensomme og hos alle som er syke og trenger hjelp. Hold din vernende hånd over barnet i mors liv. Hjelp dem som utsettes for vold og overgrep. Lær oss å bygge fellesskap på tvers av ulikheter, og åpne opp for dem som søker trygghet i vårt rike land. La oss alle få være kilder til livsmot for noen.

**L:** Jesus, du er full av nåde og sannhet.

**Menighetssvar:** Hør vår bønn, hør vår bønn. La ditt rike komme. La din vilje skje, Gud. Hør vår bønn.

**L:** Du er det sanne lyset. Du lyser for hvert menneske.

**ML:** Vi takker deg fordi du kom til verden og ga oss rett til å være Guds barn.

Vi ber deg for din kirke på jorden. Gi enhet mellom alle troende og styrk dem som blir forfulgt for sin tro. La stadig nye mennesker få se deg, Jesus, og kjenne at de er elsket av Gud, vår Far.

Vi ber for kirken her i vårt eget land. Fyll den med din Ånd, og styrk den ved Ordet og sakramentene. La barn, unge og voksne få vokse og modnes i sin kristne tro.

La vår menigheter være åpne dører – inn til det hellige og ut til mennesker. Åpne våre hjerter og vår forstand, så vi elsker Gud og vår neste. Vi ber deg i dag særskilt for Lommedalen menighets venner blant de fattige i Manila, Thailand og Lativa. La verken dem eller oss gå trøtte av å gjøre det gode.

**L:** Jesus, du er full av nåde og sannhet.

**Menighetssvar:** Hør vår bønn, hør vår bønn. La ditt rike komme. La din vilje skje, Gud. Hør vår bønn.

**L:** Jesus, du er full av nåde og sannhet.

**ML:** Vi legger fram for deg i stillhet det som fyller våre hjerter, og de vi særlig tenker på i dag.

(stillhet)

**L:** Gud, du som kjenner oss og vet alt. Vi legger alt og alle vi nå har bedt for, i din barmhjertige hånd. Amen

(ikke menighetssvar til slutt)